
Sportesemények rendőri biztosításának támogatása lézerszkenneres eljárásokkal

A dolgozatom témája a sportesemények rendőri biztosításának támogatása olyan 3D modellek segítségével, melyeket lézerszkenneléssel előállított pontfelhők alapján készítettem el. Ezen 3D modelleken, vagy pontfelhőkön szemléltettem a csapatmozgásokat, kiürítéseket, valamint egyéb feladatokat. A dolgozat első részében az első TDK-m, a „Sporteseméynek rendőri biztosításának támogatása térinformatikai módszerekkel” dolgozatomban kidolgozott módszert fejlesztettem tovább. A Székesfehérvári Vodafone Sport centrum felmérését végeztem el Leica C10-es lézerszkennerrel, mely csarnokban az NB I.-es kosárlabda mérkőzéseket rendezik meg. A lézerszkennerrel mért pontfelhő alapján 3Ds Max 2012-es szoftverrel Leica CloudWorX VR pluginnal készítettem 3D-s animációkat, melyekkel a biztosítás szemléltetését el lehetett végezni, mind a stadionon belül, mind a stadionon kívül. A dolgozatom második felében a már korábban említett Leica C10-es műszerrel mértem fel a Székesfehérvári Sóstói Videoton stadiont, amely stadion a 2011-es bajnokcsapat, a Videoton FC otthona. A lézerszkenneres mérés alapján Leica Cyclone program segítségével tisztán pontfelhő alapú biztosítási tervet készítettem, melyen már nem csak a csapatmozgások voltak láthatóak, hanem az egyes osztagok hívójelei is. Az eljárást a rendőrség részéről nagy lelkesedés és támogatás fogadta, mivel a más megyékből érkező rendőri erők nem feltétlenül ismerik a várost, a stadiont, vagy a biztosítás rendszerét. Így azonban egy tökéletes 3D modell segítségével minden egység ellenőrizheti helyzetét és feladatát. A projekt pozitív visszhangot váltott ki a rendőrségen belül, így a módszer alkalmazása az első alkalmazástól folyamatos.
 



